Tarvitaanko miestä kasvatuksessa? Raisa Cacciatore

Tarvitaan, se on kaikkien etu: miehen itsensä, äidin ja kaikkien lasten sekä vielä yhteiskunnankin. Kaikki hyötyvät siitä ja perhe tai yhteisö voi paremmin kuin jos kaikki kasvatus sälytettäisiin naisten kontolle. Me ollaan osa yhteisöä, ihminen tarvitsee toista ihmistä. Mies tarvitsee lapsia ja lapset tarvitsevat miestä, ihminen on yhteenkuuluvaisuudesta kukoistava olento. On tavallaan keinotekoista erotella mies-nainen-lapsi, vaikkakin mies kasvaa vanhemmuuteen eri tavalla kuin nainen (<http://www.vaestoliitto.fi/parisuhde/tietoa_parisuhteesta/tietoa_parisuhdeammattilaisille/parisuhde_perhevalmennuksessa/siirtyma_vanhemmuuteen/>).

Aikuinenkin joutuu kasvamaan, lapsen kanssa. Kasvaminen on lapsen oikeus ja vanhemman velvollisuus.

Lapselle on merkityksellistä, että hän tottuu olemaan niin miesten kuin naistenkin maailmassa ja saa tuttuuden kokemuksen, miten ollaan. Tärkeää on myös, että lapsi saa kokemuksen siitä, että lapsuus, keskeneräisyys, asioiden opettelu ja kasvu on arvokkaat niin miehelle kuin naiselle. Vaikka äiti olisi kuinka hyvä vanhempi, hän ei voi antaa minuuttiakaan isäaikaa: aikuisen miehen huomiota, arvostusta ja läsnäoloa.

Miesten rooli nykyperheissä vahvistuu. Perheitähän on kovin monenlaisia. Väestöliiton perhebarometrin 2012 ([http://vaestoliitto-fi-bin.directo.fi/@Bin/04fb022d6e6775f5429fb5768fab72e2/1462603810/application/pdf/4660236/Yhteist%C3%A4%20aikaa%20etsim%C3%A4ss%C3%A4.pdf](http://vaestoliitto-fi-bin.directo.fi/%40Bin/04fb022d6e6775f5429fb5768fab72e2/1462603810/application/pdf/4660236/Yhteist%C3%A4%20aikaa%20etsim%C3%A4ss%C3%A4.pdf)) mukaan lapsiperheiden ajankäytössä on tapahtunut myönteistä kehitystä. Kiireen tunne on vähentynyt. Perheelle halutaan antaa enemmän aikaa ja siinä myös onnistutaan. Miehet ottavat enemmän vastuuta elämästä kotona, etenkin lasten hoidosta. Miehet ovat yhä enemmän perheessä, viettävät aikaa yhä enemmän lasten kanssa ja panostavat sekä parisuhteeseen että vanhemmuuteen. Tämä on muuttunut, sillä sotien, jälleenrakennuksen, ja talouskasvun vuosina miestä tarvittiin etenkin turvaamaan elintaso perheelle. Nyt miehellä on jo mahdollisuus valita paljonko ajastaan ja energiastaan antaa työelämälle ja paljonko lähisuhteiden ja oman pientiiminsä henkisen hyvinvoinnin rakentamiseen.

Eritilanteessa läheisen ihmissuhteen murtuminen on aina katastrofi, mutta loppujen lopuksi erotilanteessa erotaan puolisosta, ei lapsista. Ei isyys tarvitse parisuhdetta. Sana ”perhe” on ongelma, jos siinä liitetään kumppanuus ja vanhemmuus yhteen. Jos tulee ero, parisuhde katkeaa, mutta ”perhe” kokonaisuudessaan ei katoa, vanhemmuus säilyy. Isä ja lapsikin muodostavat perheen. Kyse on eri ihmissuhteista. Ne ovat tavallaan myös riippumattomia toisistaan. Mies rakentaa itse isä-lapsisuhteensa jokaiseen lapseensa. Hän on yksin vastuussa sen ylläpitämisestä ja rakentumisesta, kuuluipa parisuhteelle mitä tahansa. Aikuisten välisistä ristiriidoista tulisi pitää lapset ulkopuolella. Riitaisissa tilanteissa kärsivät aina myös lapset.

Moni miettii miten olla paras mahdollinen isä. Valmiita vastauksia ei ole, mutta niitä voi yhdessä etsiä. Isyys on mahdollisuus johonkin uuteen, entistä suurempaan. Isä voi olla tuki, malli, turva, rakastava. Isän on kuitenkin otettava isyytensä itse. Sitä ei äiti eikä kukaan muukaan hänelle anna eikä osaa määrittää joten sellaista on turha odottaa. Miehen ensisijainen tehtävä ei ole vastata naisen odotuksiin isyydestä eikä yrittää muokata itseään sellaiseen isämuottiin, joka ei tunnu omalta. Jokainen isä ja lapsi rakentavat oman suhteensa. Miehen tehtävä on olla jälkeläisestään vastuun ottava aikuinen. Se, millä tavalla homma hoituu on isän ja lapsen välinen asia.

Myöskään edellinen sukupolvi ei usein pysty tarjoamaan tässä ajassa toimivan isyyden mallia. Lapsen nykyhetki määrittää mikä hänen hyvinvointinsa on huomenna, siksi isyyttä ei voi lykätä. On luonnollista, että monet asiat hämmentävät ja ovat ensin hakusessa, mutta tekemällä syntyy rutiineja, tapoja ja yhteinen vankka historia isän ja lapsen suhteelle. Silloin sitä ei mikään voi uhata tai rikkoa. Mikään kriisi ei myöskään voi pois pyyhkiä jo tapahtunutta hyvää isän ja lapsen välillä.

Kaikki ihmiset tarvitsevat verkostoa ja vertaistukea, -tietoa ja malleja. Miehen voi myös olla helpompi puhua miehelle, vertaiselle. Se vahvistaa omaa osaamista ja jaksamista, auttaa ymmärtämisessä. Isyyden haasteet saattavat myös olla paljolti miehen oman pään sisällä, pelkoina ja oletuksina siitä, mitä on ennen ollut tai mitä työpaikalla ajatellaan tai mitkä muut ajattelevat tai olettavat siitä, miten isän pitää olla ja asioita tehdä.

Tärkeitä asioita on hyvä pysähtyä pohtimaan, silloin on valmis tutkimaan arvojaan, ajatuksiaan ja asenteitaan. Miestyöfoorumi tarjoaa tällaisen hedelmällisen lähtökohdan ja mahdollisuuden.